kardosdrur/scandi-wiki huggingface dataset:
Trafiklegeplads

En trafiklegeplads eller færdselsskole er en slags legeplads, hvor børn kan lære at begå sig i trafikken. De kan findes som del af forlystelsesparker, i offentlige parker, selvstændigt eller hos skoler og institutioner.

Børn indenfor visse aldersgrænser benytter cykler, pedaldrevne go-karts eller små elektriske "biler" til at bevæge sig rundt på vejene, hvor de skal overholde færdselsloven. Typisk er trafiklegepladsen udformet som et lille netværk af veje og stier, hvor veje og færdselstavler er udformet i formindsket format, så de passer til køretøjerne. Mange steder har også lyssignaler, mens der alt efter de lokale forhold også kan være cykelstier, fortove eller "færdselspoliti". 

En af intentionerne med trafiklegepladser er at fremme opmærksomheden omkring trafiksikkerhed hos børn i skolealderen. Mange trafiklegepladser giver børn mulighed for at lære typiske situationer som krydsende veje, lysregulerede kryds og hensyn til andre trafikanter men vel at mærke i et afgrænset kontrolleret område uden biler og andre motorkøretøjer.

Trafiklegepladser kan findes i både Asien, Europa og Nordamerika. I Asien og Europa benytter man typisk pedaldrevne køretøjer, mens man i USA og Canada benytter cykler og små elektriske "biler"

Eksterne henvisninger 

Spil og lege
Legeplads
Grønlands Naturinstitut

Grønlands Naturinstitut (grønlandsk: Pinngortitaleriffik) er Grønlands Selvstyres center for naturforskning og er beliggende i Nuuk. Naturinstituttets formål er at tilvejebringe det videnskabelige grundlag for en bæredygtig udnyttelse af de levende ressourcer i og omkring Grønland samt sikring af miljøet og den biologiske mangfoldighed.

Det er således Naturinstituttets opgave at indsamle, bearbejde og vurdere data vedrørende udnyttelse og beskyttelse af levende ressourcer, samt at udføre forskning med henblik på betydningen for Grønland. Instituttet skal desuden varetage Grønlands internationale forpligtelser og koordinere forskning og registrere undersøgelses- og forskningsresultater fra andre institutioner, som er af betydning for Grønlands levende ressourcer og sikringen af Grønlands miljø og natur. Desuden skal Naturinstituttet rådgive Grønlands Selvstyre samt offentliggøre resultaterne af den forskning de laver, herunder formidling til offentligheden.

Udvikling 
Siden starten i 1998 har instituttet, udover at opfylde de formelle forpilgtelser, arbejdet målrettet på at udvide sine kompetencer indenfor klimaområdet og senest satser man på også at blive hovedrådgiver for Grønlands Landsstyre i videnskabelige miljøundersøgelser og vurderinger og dermed overtage den opgave der i dag varetages af Nationalt Center for Miljø og Energi ved Aarhus Universitet.

Faciliteter 
Naturinstituttet har til huse i en bygning fra 1998, i den nordlige ende af Nuuk, ved siden af Grønlands Universitet, lige vest for lufthavnen og golfbanen. Instituttet råder også over to feltstationer i hhv. Kobbefjorden og i Niaqornat ved Uummannaq fjorden, samt et tidligere laboratorium i Nuuk, kaldet Biologistationen der nu er tjeneste- og gæstebolig.

I Naturinstituttets hovedbygning udstilles den ene halvdel af verdens største musling, en 83 mio. år gammel og 1,87 meter lang forstenet musling, kaldet Inoceramus steenstrupi. Den blev fundet i 1952 i Qilakitsoq på Nussuaq-halvøen. Den anden halvdel findes på Geologisk Museum.

Ledelse 
Bestyrelsen består af en formand og tre medlemmer valgt af Landsstyret, to medlemmer udpeget af interesseorganisationer og to medlemmer valgt af og blandt medarbejderne. Et forskningsudvalg rådgiver bestyrelsen i forbindelse med udarbejdelse og godkendelse af instituttets langsigtede arbejdsprogrammer. Landsstyret udnævner en direktør efter udtalelse fra bestyrelsen, til at lede det daglige arbejde.
 Bestyrelsesformand: distriktslæge Gert Mulvad.
 Direktør: Klaus Nygaard, Cand. scient i biologi, Københavns Universitet (1984)

Kilder

Eksterne henvisninger 
 Grønlands Naturinstituts hjemmeside Hentet 8. maj 2013
 Strategiplan Grønlands Naturinstitut 2013-17 Hentet 8. maj 2013

Naturinstitut
Helland Bro

Helland Bro, Helland bru (skiltet Hellandbrua, også kaldt Hellandbroene) er to parallelle motorvejsbroer på Europavej E18 lige nord for «Kopstadkrysset» i Vestfold og Telemark fylke i Norge. Broerne er 624 og 617 meter lange, og ligger ca. tre kilometer syd for Holmestrandtunnelen. Hvert af de 9 brospænd for hver bro er på 68 meter.

Broerne er spændarmerede kassebroer, hvor hver bro er fordelt på ni spænd. Broen er fundamenteret på klippe og stålkernepæle. Bygningen af Hellandbroene blev på mange måder en kamp mod vægten. Af en samlet forskalingsvægt på ca. 270 ton, var der ca. 160 ton som blev trukket frem syv gange på hver bro. Der blev investeret for til sammen én million kroner løfteudstyr til broprojektet. Projektet blev påbegyndt i december 1998, og broerne blev åbnet for trafik i 2001, og fik samme år «Byggeindustriens Kvalitetspris».

Referenser 

Kassebroer
Broer i Vestfold og Telemark
Re
Helen Langehanenberg

Helen Langehanenberg (født 21. maj 1982) er en tysk dressurrytter. 

Hun repræsenterede Tyskland ved OL 2012 i London, hvor hun stillede op både individuelt og på det tyske hold sammen med Dorothee Schneider og Kristina Bröring-Sprehe. Langehanenberg red hesten Damon Hill, og i grandprixet scorede hun 81,140 point (tredjebedst af alle), mens hun i grandprix special fik 78,937 point. Med 78,216 point fik tyskerne sølv, kun overgået af det britiske hold med 79,979 point, mens hollænderne med 77,124 point fik bronze. I den individuelle konkurrence talte hendes resultater fra holdkonkurrencen med, suppleret af grandprix freestyle, hvor Langehanenberg opnåede 84,303, hvilket gav hende en samlet fjerdeplads.

Blandt hendes bedste international resultater kan nævnes: I 2013 vandt hun finalen i world cup i grandprix kür samt EM-guld for hold og -sølv i grandprix special og grandprix kür. I 2017 og i 2021 vandt hun EM for hold i grandprix.

Reference

Eksterne henvisninger 

 Helen Langehanenbergs hjemmeside

Ryttere fra Tyskland
Medaljevindere fra Tyskland ved sommer-OL 2012
Olympiske sølvmedaljevindere fra Tyskland
Dorothee Schneider

Dorothee Schneider (født 17. februar 1969) er en tysk rytter, som dyrker dressur. 

Hendes første store resultat kom, da hun i 2011 på hesten Diva Royal opnåede en tredjeplads i kür. Ved OL 2012 i London repræsenterede hun Tyskland på samme hest, hvor hun individuelt blev nummer syv, og i holdkonkurrencen var hun på det tyske hold sammen med Kristina Sprehe og Helen Langehanenberg. De klarede sig bedst i grand prix-delen, hvor de blev nummer to med 0,562 point efter briterne på førstepladsen. I grand prix special blev de også næstbedst, men var her næsten tre point efter briterne, der dermed blev sikre olympisk mestre, mens tyskerne fik sølv og hollænderne bronze.

I 2015 havde hun valgt hesten Showtime, og i denne hests allerførste grand prix, i Schlindlhof, vandt Schneider og Showtime grand prix'et.

Schneider deltog igen i OL 2016 i Rio de Janeiro. Her blev hun på Showtime nummer seks individuelt, mens hun stillede op sammen med Sönke Rothenberger, Kristina Bröring-Sprehe og Isabell Werth i holdkonkurrencen og vandt denne klart efter sejre i både grand prix og grand prix special. De opnåede samlet 81,936 point, hvilket var mere end tre et halvt point foran briterne på andenpladsen og mere end fem point foran amerikanerne, der fik bronze.

Siden OL i 2016 har Schneider en række podieplaceringer ved såvel grand prix-, grand prix special- og kür-konkurrencer, opnået med flere forskellige heste. I april 2021 styrtede en af hendes bedste heste, Rock'n Rose, pludselig under sejrsceremonien. Hesten blev kort efter erklæret død af, hvad der blev betegnet som brist af aorta, og Schneider selv brækkede kravebenet.

Hun var dog klar igen til OL 2020 (afholdt i 2021) i Tokyo, hvor hun igen red på Showtime. Her blev ekvipagen nummer femten individuelt, mens hun sammen med Isabell Werth og Jessica von Bredow-Werndl (sølv- og guldvindere individuelt) genvandt OL-guldet; det var dermed tyskernes trettende OL-guld ud af de seneste seksten lege. USA vandt sølv og Storbritannien bronze.

Reference

Eksterne henvisninger 

 Dorothee Schneiders hjemmeside 

Personer fra Wiesbaden 
Ryttere fra Tyskland
Olympiske mestre fra Tyskland 
Olympiske sølvmedaljevindere fra Tyskland 
Medaljevindere ved sommer-OL 2012
Medaljevindere ved sommer-OL 2016
Medaljevindere ved sommer-OL 2020
Mayim Bialik

Mayim Hoya Bialik (født 12. december 1975) er en amerikansk skuespiller kendt for sine roller som Blossom Russo i NBC's Blossom (1990–1995), og for nuværende som Amy Farrah Fowler i CBS's The Big Bang Theory, for hvilken hun blev nomineret til Primetime Emmy Award for Outstanding Supporting Actress in a Comedy Series. Hun har en Ph.D. i neurovidenskab.

Tidlige liv og uddannelse 
Bialik blev født i San Diego, Californien, som datter af Barry Bialik og Beverly (Winkelman). Hendes bedsteforældre emigrerede fra Polen, Tjekkoslovakiet og Ungarn i de sene 1930'ere. Hayim Nahman Bialik, Israels nationaldigter, var Mayim Bialiks tipoldefars onkel. Bialik blev opdraget i reformjødedommen. Hendes fornavn betyder "vand" på hebræisk.

Bialik gik på Walter Reed Junior High School i North Hollywood, Californien. Hen mod slutningen af Blossom valgte hun at indskrive sig ved UCLA, selvom hun også havde fået plads ved både Harvard og Yale. Hun sagde i den forbindelse, at hun gerne ville være tæt på sine forældre og ikke havde lyst til at flytte til Østkysten. Hun fik en bachelorgrad i 2000 i neurovidenskab, hebræisk og judaistik og forsatte med PhD-programmet i neurovidenskab. 

Hun tog en pause fra studierne i 2005 for at vende tilbage til skuespillet. Bialik færdiggjorde sin Ph.D. i 2007. Hendes afhandling var en undersøgelse af aktivitet i hypothalamus hos patienter med Prader-Willi syndrom.

Referencer

Eksterne henvisninger 

 Officielt websted 
 Den officielle Mayim Bialik-blog
 Mayim Bialiks officielle twitterkonto
 
 UCLA Alumni Story for Mayim Bialik ’00, PhD.’07
 Hypothalamic regulation in relation to maladaptive, obsessive-compulsive, affiliative, and satiety behaviors in Prader-Willi syndrome

Skuespillere fra Californien
Personer fra San Diego
Sofie Bloch-Sørensen

Sofie Bloch-Sørensen (født 19. maj 1986) er en tidligere dansk håndboldspiller, der seneste spillede som bagspiller i København Håndbold i Damehåndboldligaen. Sofie har også optrådt på det danske kvindelandshold. Her har hun spillet 15 kampe indtil maj 2013.

Tidligere har Sofie Bloch-Sørensen spillet i FCK Håndbold, SK Aarhus, FIF og i sæsonen 07/08 var hun udlejet til svenske Team Eslöv.

Hun indstillede håndboldkarrieren i sommeren 2014, for at hellige sig en civil karriere.

Referencer 

Håndboldspillere fra Danmark
Håndboldspillere fra FC København Håndbold
Håndboldspillere fra SK Aarhus
Håndboldspillere fra FIF
Håndboldspillere fra København Håndbold
Fiat Professional

Fiat Professional er mærket på Fiat Automobiles' division for lette erhvervskøretøjer. Mærket blev introduceret 17. april 2007 og afløste det tidligere mærke "Fiat Veicoli Commerciali".

Erhvervsmodeller

Fiat Doblò

Fiat Doblò er en varebil og et leisure activity vehicle fremstillet af Fiat siden 2001 og introduceret på Paris Motor Show i 2000.

Fiat Ducato

Fiat Ducato er en stor varebil fremstillet på SEVEL-fabrikkerne i Italien og Brasilien, og siden 2008 også på licens i Elabuga, Rusland af bilfabrikanten Sollers JSC (tidligere Severstal Auto).

Fiat Scudo

Fiat Scudo er en let varebil fremstillet i joint venture med PSA Peugeot Citroën siden 1995, og i anden generation siden 2006.

Fiat Fiorino/Qubo

Fiat Fiorino er et modelnavn, som Fiat giver til varebiler afledt af deres minibiler. Fiorino har den største lasteevne i sin klasse, og findes også i en personbilsudgave, Qubo.

Fiat Strada

Fiat Strada er en varebilsudgave af Fiats "verdensbilsprojekt", Palio. Modellen fremstilles i Brasilien og eksporteres til Europa, hvor den sælges som Fiat Strada Malibu.

Noter

Eksterne henvisninger 
 Officielt dansk websted 

Professional
Etableret i 2007
Kristina Bröring-Sprehe

Kristina Sprehe (født 28. oktober 1986) er en tysk rytter, som er specialiseret i dressur.

Karriere 
Bröring-Sprehe repræsenterede Tyskland ved Sommer-OL 2012 i London, hvor hun stillede op individuelt og for det tyske hold på hesten Desperados. I den individuelle konkurrence endte hun på en ottendeplads, mens hun sammen med Dorothee Schneider og Helen Langehanenberg vandt sølv med 78,216 point efter Storbritannien med 79,979 point, mens Holland fik bronze med 77,124 point.

Hun var også med ved OL 2016 i Rio de Janeiro, hvor hun igen stillede op med Desperados individuelt og for hold. I den individuelle konkurrence lå hun nummer to efter grandprix-delen, men den tyske veteran, Isabell Werth, var bedst i både grandprix-special og -fri, så hun overhalede Bröring-Sprehe, der endte med at vinde bronze med 87,142 point, mens den dobbelte guldvinder fra legene i London, Charlotte Dujardin fra Storbritannien genvandt sin individuelle guldmedalje med 93,857 point, og Werth fik sølv med 89,071 point. I holdkonkurrencen var tyskerne med Werth, Schneider, Sönke Rothenberger og Bröring-Sprehe suveræne og vandt 81,936 point, mens briterne fik sølv med 78,595 point, og USA blev nummer tre med 76,667 point.

Hun har desuden en individuel bronzemedalje fra VM 2014.

Reference

Eksterne henvisninger 
 Hjemmeside

Ryttere fra Tyskland
Medaljevindere fra Tyskland ved sommer-OL 2012
Medaljevindere fra Tyskland ved sommer-OL 2016
Olympiske mestre fra Tyskland
Olympiske sølvmedaljevindere fra Tyskland
Olympiske bronzemedaljevindere fra Tyskland
Dirk Schrade

Dirk Schrade (født 29. juni 1978) er en tysk rytter, som er specialiseret i military.

Han repræsenterede Tyskland ved OL 2012 i London, hvor han stillede op i individuel konkurrence samt i holdkonkurrencen på hesten King Artus. Efter en sjetteplads i dressur-delen betød 10,80 strafpoint i terrænridningen, at han sluttede som nummer 26 individuelt. I holdkonkurrencen, der blev holdt samtidig med den individuelle konkurrence, var han sammen med Michael Jung, der vandt individuelt, Sandra Auffarth, der vandt bronze individuelt, samt Ingrid Klimke og Peter Thomsen. Kun de tre bedste fra hver nation talte i holdkonkurrencen, og det var for Tyskland Jung, Auffarth og Klimke, der sluttede umiddelbart foran Schrade på 25. pladsen. Tyskland vandt guld med 133,70 point, mens Storbritannien fik sølv med 138,20 og New Zealand bronze med 144,40 point.

I 2014 var han med til at vinde holdguld ved World Equestrian Games sammen med Auffarth, Jung og Klimke; også her var Schrades resultat, der var dårligst og ikke talte i holdkonkurrencen.

Referencer

Eksterne henvisninger 

 Dirk Schrades hjemmeside 

Ryttere fra Tyskland
Olympiske mestre fra Tyskland
Medaljevindere fra Tyskland ved sommer-OL 2012
Khampat

Khampat er en by beliggende i Sagaing-regionen i det vestlige Burma.

Der bor ca. 1.000 indbyggere i byen.

Kilder 
 Omtale af Khampat og kortplacering 

Byer i Burma
Lena Adelsohn Liljeroth

Lena Elisabeth Adelsohn Liljeroth (født 24. november 1955 i Spånga) er en svensk politiker for det konservative parti, Moderaterna. 

Hun har været medlem af Sveriges Riksdag siden 2002 og kulturminister i Regeringen Reinfeldt siden 2006. Fra 1. januar 2007 blev hun også chef for det nye Kulturdepartement (kulturpolitikken var frem til da lagt til Utbildnings- och kulturdepartementet).

Hun har været medlem af det moderate parti siden hun var 14 år, og ble indvalgt i bystyret i Stockholm i 1998. Efter at hun blev indvalgt i Riksdagen, var hun medlem av kulturudvalget frem til 2006.

Hun er gift med Ulf Adelsohn, tidligere partileder for Moderaterna. De blev introdusert af Carl Bildt og giftet seg i 1981. Hun er bosat i Stockholm.

Kirkeministre fra Sverige
Kulturministre fra Sverige
Medlemmer af Sveriges Riksdag
Svenskere i 1900-tallet
Svenskere i 2000-tallet
Personer fra Stockholm
Katrin Wagner-Augustin

Katrin Wagner-Augustin (født Katrin Wagner, 13. oktober 1977) er en tysk tidligere kajakroer, som vandt talrige OL-, VM- og EM-medaljer.

Wagner opnåede sin første store internationale succes, da hun i 1997 vandt vandt VM-guld i firerkajak på både 200 m og 500 m. I alt nåede hun i sin karriere at vinde 28 VM-medaljer, deraf ti af guld. Desuden vandt hun 30 EM-medaljer, deraf 13 af guld.

Hun var første gang med ved OL i 2000 i Sydney, hvor hun stillede op i toer- og firerkajak på 500 m. I fireren roede hun sammen med Birgit Fischer, Manuela Mucke og Anett Schuck, og de vandt sikkert deres indledende heat, mens de i finalen fik større modstand, men sejrede efter en tæt kamp mod Ungarn, mens rumænerne et stykke længere tilbage blev nummer tre. I toeren roede hun sammen med Fischer, og også her vandt tyskerne det indledende heat, mens de i finalen sejrede med mere end halvandet sekund ned til ungarerne Katalin Kovács og Szilvia Szabó på andenpladsen, mens polakkerne Beata Sokołowska og Aneta Pastuszka blev nummer tre.

Ved legene fire år senere i Athen stillede Wagner op i ener- og firerkajak. I eneren blev hun nummer fire, og den tyske firer med Birgit Fischer, Mauela Mucke, Carolin Reinhardt og Wagner vandt deres indledende heat og mødte i finalen igen størst modstand fra Ungarn, men genvandt deres guldmedalje fra 2000, mens ungarerne fik sølv og Ukraine bronze.

Efter at være blevet gift deltog hun som Katrin Wagner-Augustin i de samme to discipliner ved OL 2008 i Beijing, og i eneren vandt hun sit indledende heat, hvorpå hun i finalen blev nummer tre efter den ukrainske vinder, Inna Osipenko, og italieneren Josefa Idem. I fireren, der denne gang udover Wagner-Augustin bestod af Fanny Fischer, Nicole Reinhardt og Conny Wassmuth, vandt tyskerne sikkert deres indledende heat, og finalen blev endnu engang en kamp mod især ungarerne, og for tredje OL i træk var Wagner-Augustin med til at sikre tyskerne guldet foran ungarerne, mens Australien fik bronze.

Hun repræsenterede Tyskland en sidste gang ved et OL i 2012 i London, hvor igen stillede op i eneren og fireren. I enerkajak blev hun nummer ni, og i fireren vandt hun sammen med Carolin Leonhardt, Franziska Weber og Tina Dietze det indledende heat klart, hvorpå tyskerne i finalen, skønt de roede en anelse hurtigere end i indledende heat, måtte bøje sig for ungarerne og akkurat holdt sig foran Belarus, så de fik sølv.

Hun indstillede sin aktive karriere i 2015. Efter at have fået to børn er Wagner-Augustin blev kajaktræner.

Referencer

Eksterne henvisninger 
 Katrin Wagner-Augustins hjemmeside
 

Kajakroere fra Tyskland
Medaljevindere ved sommer-OL 2000
Medaljevindere ved sommer-OL 2004
Medaljevindere ved sommer-OL 2008
Deltagere for Tyskland ved sommer-OL 2000
Deltagere for Tyskland ved sommer-OL 2004
Deltagere for Tyskland ved sommer-OL 2008
Medaljevindere fra Tyskland ved sommer-OL 2012
Olympiske mestre fra Tyskland
Olympiske sølvmedaljevindere fra Tyskland 
Olympiske bronzemedaljevindere fra Tyskland
Peter Thomsen

Peter Thomsen (født 4. april 1961) er en tysk rytter, som specialiseret sig military. 

Thomsens første store internationale resultater kom i første halvdel af 1990'erne, hvor han med hesten White Girl opnåede en fjerde- og en femteplads ved EM (henholdsvis hold og individuelt). I 1994 var han med til at vinde VM-bronze for hold for Tyskland, og deltog første gang ved OL i 1996 i Atlanta, hvor han dog måtte udgå af konkurrencen.

I de følgende år var han med til at vinde EM-sølv i holdkonkurrencen i 1999, og han vandt sin første medalje ved det tyske mesterskab med bronze i 2003. I 2008 i Beijing deltog Thomsen igen i OL, hvor han i den individuelle konkurrence sluttede som nummer 37 på The Ghost of Hamish. Han var også med på det tyske hold, der vandt guld, skønt Thomsen, som femtebedste tyske rytter, ikke bidrog til medaljen, der blev sikret af Hinrich Romeike, Ingrid Klimke og Andreas Dibowski med i alt 166,1 point foran Australien med 171,2 og Storbritannien med 185,7 point.

Han repræsenterede igen Tyskland ved OL 2012 i London, hvor han på Barny blev nummer 31 individuelt. og også her var han med i holdkonkurrencen, hvor tyskerne genvandt guldmedaljen. Som i 2008 var han femtebedst blandt tyskerne, hvor guldet blev sikret af Michael Jung, Sandra Auffarth og Ingrid Klimke, der i alt opnåede 133,70 point, mens briterne på andenpladsen fik 138,20 og New Zealand på tredjepladsen 144,40 point.

I 2013 og 2015 vandt igen bronze ved de tyske mesterskaber.

Reference

Eksterne henvisninger 

 Peter Thomsens hjemmeside

Ryttere fra Tyskland
Deltagere for Tyskland ved sommer-OL 1996
Deltagere for Tyskland ved sommer-OL 2008
Medaljevindere ved sommer-OL 2008
Medaljevindere fra Tyskland ved sommer-OL 2012
Olympiske mestre fra Tyskland
Personer fra Flensborg
Henrik Møinichen

Henrik Møinichen, 1631-1709, Læge, var født i Malmø 
4. Jan. 1631. Hans Forældre vare Morten Sixtus M. og Margrethe Daabelsten. 

1638 nedsatte hans Fader sig som Badskær i 
Kjøbenhavn, fra hvis Skole M. 1650 blev Student; 1653 tog han theologisk 
Attestats, men kastede sig derefter over Medicinen, særlig 
Anatomien, hvori han var saa heldig at have en Vejleder som Thomas 
Bartholin, der ogsaa blev ham en trofast Ven. Paa den 
Udenlandsrejse, han 1654 tiltraadte, fortsatte han sine Studier med Dygtighed. 
Efter at have besøgt Tyskland og opholdt sig 5 Aar i Italien endte 
han sine Vandreaar i Frankrig, hvor han i Angers tog 
Doktorgraden. Ved hans Hjemkomst 1660 stod Professoratet i Anatomi 
ham aabent, men han afslog det og traadte 1662 i Kongens 
Tjeneste som Hofmedikus; efter Tronskiftet 1670 forfremmedes han til 
Livlæge, blev 1687 Højesteretsassessor, 1695 Justitsraad og døde 
29. Marts 1709. Han var gift 1. (19. Juni 1666) med Ingeborg, 
Klauman, Datter af Raadmand i Kjøbenhavn Verner K. og 
Ingeborg Mechlenburg; efter hendes Død i Barselseng (15. Juli 1672) 
ægtede M. 3. Maj 1676 Maria Pelt (f. 1636 d. 25. Dec. 1677), Datter 
af den rige Kjøbmand Aernout P. i Amsterdam og Søster til Cort 
Adelers 2. Hustru; 3. ægtede han 10. Jan. 1683 Sophie Charlotte 
Ribolt (f. 3. Avg. 1667), Datter af kongl. Kjældermester Frants R. 
og Sophie Dorthea Mønchmeyer. Som Forfatter har M. ingen 
Betydning; men han har været en dygtig Læge, der vandt sig et 
godt Navn hos sit store Klientel, der vistnok mest fandtes i de 
højere Stænder, til hvilke saa vel hans Embeder som hans 2 første 
Giftermaal knyttede ham; han var en Ungdomsven af Griffenfeld, 
Leonora Christina, som han gjentagne Gange havde under Kur,, 
roser ham for hans store Omhyggelighed, Lemfældighed og Forsigtighed.

Kilder 

 

Hofmedici fra Danmark
Danskere i 1600-tallet
Danskere i 1700-tallet
Højesteretsdommere fra Danmark
Personer fra Malmø
Studenter fra Metropolitanskolen